ไฟแนนซ์ทูเดย์
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
20 ส.ค. 2554

...หญ้าแพรก
แม้กลุ่มเสื้อแดงจะประกาศไม่มีการชุมนุมในวันที่ 26 ก.พ. ซึ่งเป็นวันตัดสินคดียึดทรัพย์อดีตนายกรัฐมนตรี แต่ธนาคารพาณิชย์หลายแห่งก็ยังเตรียมเรื่องการรักษาความปลอดภัยเต็มพิกัด แม้เสื้อแดงไม่มาแต่พวกสวมรอยก็มี เพื่อความสบายใจรักษาความปลอดภัยแบบเต็มเหนี่ยวไว้ก่อนจะดีกว่า 
แม้ไม่มาในสัปดาห์นี้ แต่นปช. จะประชุมในช่วงเดือน มี.ค. นี้
...l...ยืนยันมาจากคุณเคซี กรรณิกา ชลิตอาภรณ์ กรรมการผู้จัดการใหญ่ ธนาคารไทยพาณิชย์ ชัดๆ ว่า เปิดเผยถึงสถานการณ์ความขัดแย้งทางการเมืองที่เกิดขึ้นในขณะนี้ว่า แนวโน้มเศรษฐกิจของประเทศ มีทิศทางขยายตัวขึ้น แต่เป็นการฟื้นตัวอย่างเปราะบาง เพราะยังมีปัจจัยลบที่เป็นอุปสรรคต่อการขยายตัวของเศรษฐกิจ โดยเฉพาะ ปัญหามาบตาพุด และความขัดแย้งทางการเมือง ซึ่งหลายฝ่าย เตรียมความพร้อมรองรับสถานการณ์ ที่อาจเกิดเหตุรุนแรงขึ้น โดยในส่วนของธนาคาร พร้อมปิดสาขาทันที หากเกิดความรุนแรง ทั้งนี้ ส่วนตัวเป็นห่วงประเทศชาติและต้องการให้ทุกอย่างคลี่คลายไปในทิศทางที่ดี เศรษฐกิจจะฟื้นตัวได้ทุกฝ่ายจะต้องร่วมมือกัน นางกรรณิกา ยังกล่าวถึงกรณีการตัดสินคดียึดทรัพย์ 7.6 หมื่นล้านบาท ของ พ.ต.ท.ทักษิณ ชินวัตร อดีตนายกรัฐมนตรี ว่า หากศาลพิพากษายึดทรัพย์ ธนาคารต้องจ่ายเงินจำนวน 3 หมื่นล้านบาท ของครอบครัวชินวัตร ที่มีอยู่ในบัญชีเงินฝากของธนาคารออกไป และยืนยันว่าไม่กระทบต่อสภาพคล่องทางการเงิน เพราะวงเงินดังกล่าวมีจำนวนไม่มากนัก เมื่อเทียบกับสินทรัพย์ทั้งหมดของธนาคาร
...l...กรณ์ จาติกวณิช รมว.คลัง ลุยไฟเสนอ ครม. ให้ยุติการดำเนินมาตรการกระตุ้นภาคอสังหาริมทรัพย์ ตามที่กระทรวงการคลังได้รายงานข้อคิดเห็นให้ทราบ โดยมาตรการลดภาษีธุรกิจเฉพาะจาก 3.3% เหลือ 0.11% และมาตรการลดค่าธรรมเนียมจดทะเบียนสิทธิและนิติกรรมการโอนอสังหาริมทรัพย์จาก 2% และ 1% เหลือ 0.01% ที่จะสิ้นสุดในวันที่ 28 มี.ค. 2553 นี้ จะไม่มีการต่ออายุออกไปอีก
งานนี้เล่นเอาพวกทำธุรกิจอสังหาริมทรัพย์เซ็งไปตามๆ กัน แต่หญ้าแพรกว่านี่เป็นการสะท้อนให้เห็นว่า กระทรวงการคลังเอาใจใส่ในเรื่องของการขาดดุลงบประมาณ พยายามทำให้ดุลงบประมาณสมดุลให้เร็วที่สุด
...l...อย่างเดียวที่ไม่อยากเห็นก็คือ การขึ้นภาษีมูลค่าเพิ่ม หรือ VAT จากอัตราปัจจุบันที่ลดลงมาเหลือ 7% กลับไปอยู่ที่เก่าคือ 10% ต้องขอมติ ครม. ต่ออายุเป็นระยะ เพราะการขึ้นแวตจะทำให้การบริโภคของประชาชนที่กำลังเริ่มฟื้นสะดุดกึก ภาวะอย่างนี้ยังไม่ควรขยับอะไรกับภาษีนี้ แต่หากภาวะปกติเศรษฐกิจฟื้นแน่ จะขึ้นภาษีกลับไปที่เก่าก็ไม่เสียหายอะไร
...l...ลือกันไปทั่ววังบางขุนพรหมว่า รองผู้ว่าการแบงก์ชาติ หนึ่งในดอกไม้เหล็ก อัจนา ไวความดี จะลงชิงตำแหน่งเลขาธิการ ก.ล.ต. แทน ธีระชัย ภูวนาถนรานุบาล ที่จะหมดวาระลงในปีนี้ แต่ยังสืบไม่ได้ว่าใครส่งเข้าประกวด แต่ถ้าเป็นชื่อนี้ เชื่อว่าทาง ปชป. คงไม่ขัดข้อง